Santuario de Torrociudat

O **santuario de Torrociudat** ye un templo catolico adedicau a la Virchen María situau en o lugar de Torrociudat, en o municipio ribagorzano de Secastiella. Encara que se gosa decir santuario, o templo no ha estau erechiu formalment como tal, lo que ha estau motivo de fricción entre a prelatura de l'Opus Dei que lo promueve y o bispe de Balbastro-Monzón, a on se troba situau. O nuevo templo –obra de l'arquitecto valenciano Heliodoro Dols– fue inaugurau en 1975 y en él se venera una talla romanica d'a Virchen María que data d'o sieglo XI. O santuario nuevo, a reforma d'a ermita antigua y a construcción d'os edificios anexos fuoron iniciativa de sant Jose María Escrivá de Balaguer (1902-1975).

## Ubicación
Torrociudat ye situau en o termin municipal de Secastiella, en a comarca altoaragonesa de Ribagorza, en a provincia de Uesca, Aragón. Se troba en a marguin ezquierda d'o río Cinca, sobre as auguas d'o entibo de lo Grau. Ye a 75 km de distancia de Uesca, a capital provincial.

## Nombre y situación actual
O nombre de Torrociudat proviene d'una viella torre de vichilancia d'a epoca arabe, cualas ruinas se troban a bels metros de l'antiga ermita. A construcción de l'actual santuario fue promovida a exprés por Jose María Escrivá de Balaguer, fundador de l'Opus Dei (prelatura personal d'a Ilesia Catolica).

A situación canonica d'o templo moderno ye actualment en fase de revisión. Seguntes ha manifestau o bispe de Balbastro-Monzón, s'aspera que siga erechiu como santuario diocesano, por estar un puesto sagrau a o que, por un motivo peculiar de piedat, vienen en pelegrinación a saber-los fidels con aprebación de l'ordinario d'o puesto y contar con o plácet d'a Santa Seu pa estar considerau asinas. Asinas fue adelantau extraoficialment por o bispe d'a diocesi en a que se troba a ermita original y o nuevo templo, en a celebración d'a fiesta d'a Inmaculada Concepción de 2023.

Chunto con os santuarios d'o Pilar, Montserrat, Meritxell y Lorda, conforman a Rota Mariana, itinerario guidau por a fe cristiana en cheneral y por a devoción mariana en particular, d'intrés turistico por a suya riqueza patrimonial, y os suyos atractivos gastronomicos, rurals y naturals.

## Descripción

A Virchen de Torrociudat ye una talla romanica d'o sieglo XI. Ye una d'as ditas *[[vírchens negras]]*, sedent, con o nino en os suyos brazos mirando a o frent. Dende tiempo immemorial se troba en una ermita situada en un salient ixaspro sobre o río Cinca, entre o barranco de la Sosa y o de Vulturina. Perteneixeba historicamente a o municipio de Vulturina, pero en quedar ista población deshabitada, o termin s'integró en o de Secastiella. L'advocación baixo a que se venera ye a de "Nuestra Sinyora d'os Ánchels". A devoción a ista imachen gosó tener bella importancia entre os habitants d'os lugars amanaus, de Ribagorza y d'o Semontano, que organizaban romerías y pelegrinacions.

En 1904, Josemaría Escrivá de Balaguer, de dos anyos d'edat, fue levau en pelegrinación dica ista ermita en brazos de su mai; heba teniu una grieu malautía por la que se temeba por a suya muerte, por lo que sus pais demandoron a la Virchen de Torrociudat a suya curación. Como heba superau a malautía fue levau en lomos d'una caballería dende Balbastro enta Torrociudat.

En a decada de 1960, Josemaría Escrivá de Balaguer decide construyir un nuevo santuario en agradeiximiento a la Virchen, chunto a l'antigo que data d'o sieglo XI. O 2 de chinero de 1970 prencipioron as obras y meses dimpués (abril de 1970) Josemaría Escrivá vesitó Torrociudat, 66 anyos dimpués d'a vesita que fació con sus pais.

L'actual templo s'inauguró o 7 de chulio de 1975, y fue construyiu por l'arquitecto Heliodoro Dols entre 1970 y 1975 a unas decenas de metros d'a ermita. Con un estilo muit personal, destaca por a variedat de formas, creyadas con un unico elemento constructivo, o ladriello a caravista. En as esquineras y as finestras s'emplegó l'alabastro. Os dos materials son tradicionals en as construccions d'a comarca. O templo tien dos plantas, a nau prencipal (planta superior) que incluye un coro alto, y una cripta con cuatre capiellas y confesionarios. As capiellas son adedicadas a la Virchen d'o Pilar, a Virchen de Loreto, a Virgen de Guadalupe y a Sagrada Familia. L'edificio queda enmarcau por una esplana zarrada por arquerías presta pa recibir a cuantos mils de personas.

O 24 de chunio de 1979, ETA cometió astí o suyo primer atentau terrorista en Aragón, con una bomba de bels diez kilos de goma-2. L'artefacto explotó a las nueu d'a nueit. Causó importants danyos materials a la edificación.

O 7 de chulio de 2015, o santuario celebró o suyo XL Cabo d'anyo, en o que facioron parti decisiet asociacions culturales uescanas. Mientres istos cuaranta anyos han i plegau  pelegrins de 103 países, bels d'éls tan exoticos como: Benín, Camerún, Indonesia, Islas Caimán, Chapón, Pakistán, Trinidad y Tobago u Omán. 

Destaca o retablo, esculpiu en alabastro por Joan Mayné, que representa distintas escenas d'a vida d'a Virchen María. En o centro se troba a talla romanica, restaurada con ocasión d'a construcción de l'actual santuario. A la ezquierda s'adhibió en 1994 una imachen de sant Josemaría Escrivá de Balaguer. En a capiella d'o Santísmo se troba un Cristo en bronce dorau a o fuego, esculpiu por l'artista italiano Pasquale Sciancalepore.

Tamién ye notable l'organo, con mas de cuatre mil tubos, que ye o centro d'intrés d'un festival de musica d'organo que se celebra anyalment mientres o mes d'agosto.

Se conserva tamién l'antigua ermita d'o sieglo XI con a suya viella hospedería, ubierta a o publico, en a que se troban 44.000 pachinas de testimonios escritos en o libro de firmas.

A o largo d'o recinto d'o santuario son representaus en ceramica os vinte Misterios d'o Rosario, obra d'o pintor y ceramista José Alzuet, mientres que baixando dende a esplana prencipal a l'antigua ermita se troban as catorce escenas d'os Dolors y gozos de Sant Chusé, reyalizaus en azulechos por l'artista Palmira Laguéns.

A fiesta d'a Virchen de Torrociudat se celebra o dominche siguient a o 15 d'agosto.

O espacio *"Vive la experiencia de la fe"* ufre a o vesitant de Torrociudat una immersión multimedia en a que, a traviés de cuantos ambitos, se plantian cuantos interrogants y reflexions sobre as grans cuestions d'a vida humana: Dios, a libertat, a felicidat, a Virchen María, l'amor… O suyo obchectivo ye amanar a comprensión d'o que ye o santuario y facilitar a experiencia d'una renovación interior.

## A Rota Mariana

Actualment o santuario ye un d'os centros d'atracción mas importants d'a zona, recibe mils de visitas en bellas celebracions, especialment entre abril y octubre. Entre ellas se troba a fiesta d'a Virchen d'el Quinche, patrona de Quito (Ecuador). A ista trobada anyal d'integración, que se celebra dende 2005, acuden familias ecuatorianas que residen en Espanya. 

Dende meyaus d'a decada de 1980 o santuario ha promocionau a dita Rota Mariana, que enlaza Zaragoza (por a basilica d'o Pilar), Torrociudat y Lorda. Auguas abaixo d'a penya a on s'ubica o santuario se troba o lugar de lo Grau. 

En 2019 s'instaló una replica d'a Virchen de Torrociudat en a ilesia parroquial de Cristo Rei, en Ourense (Galicia).

O 18 de chulio de 2023 Ángel Javier Pérez Pueyo, bispe de Balbastro-Monzón nombró como rector de Torrociudat a José Mairal, mosén de Vulturina-Ubiergo. A prelatura indicó ixe mesmo día a suya disconformidat con ixa mida ya que o templo moderno no heba estau erechiu encara como santuario; "seguntes os actuales estatutos de Torrociudat, de l'anyo 1980, o nombramiento d'o rector y a designación d'os sacerdotes que s'ocupan de l'atención pastoral corresponde a o vicario rechional d'a prelatura. Asinas s'ha estau fendo dende 1975".

## Referencias

## Vinclos externos

*  Pachina oficial d'o santuario de Torrociudat
*  Torrociudat adintro d'a Rota Mariana
*  Turismo d'Aragón: Santuario de Torrociudat